stanford-oval/wikipedia huggingface dataset:
אובי ואן קנובי (מיני-סדרה)

ערך זה עוסק במיני-סדרה. אם התכוונתם לדמות בדיונית ממלחמת הכוכבים, ראו .
| --- | --- |

סמליל הסדרה הרשמי
 מבוסס על:  דמותו של אובי ואן קנובי מאת ג'ורג' לוקאס
 סוגה:  אופרת חלל
 כותבים:  ג'ובי הרולד
 בימוי:  דבורה צ'ו
 שחקנים:  יואן מקגרגור היידן כריסטנסן
 מדבבים:  ג'יימס ארל ג'ונס (דארת' ויידר) 
 פסקול:  Obi-Wan Kenobi – Original Soundtrack 
 ארץ מקור:  ארצות הברית ארצות הברית
 שפות:  אנגלית
 מקום התרחשות:  טטואין, Alderaan 
 מספר עונות:  1 
 מספר פרקים:  6 
 הפקה
 מפיקים בפועל:  קתלין קנדי יואן מקגרגור טרייסי סיווארד ג'ון סוואץ דבורה צ'או
 חברת הפקה:  לוקאס פילם
 הפצה:  Disney Platform Distribution
 אתר צילומים:  לוס אנג'לס 
 צלמים:  צ'ונג הון-צ'ונג 
 מוזיקה:  נטלי הולט 
 אורך פרק:  44.5 דק' 
 שידור
 רשת שידור:  דיסני+
 תקופת שידור מקורית:  27 במאי 2022 – הווה
 קישורים חיצוניים
 אתר רשמי
 דף התוכנית ב-IMDb
 
אובי ואן קנובי (באנגלית: Obi Wan Kenobi) היא מיני-סדרת אופרת חלל אמריקאית שנכתבה על ידי ג'ובי הרולד ונוצרה עבור שירות הזרמת המדיה של דיסני+, המבוססת על דמותו של אובי ואן קנובי מזיכיון "מלחמת הכוכבים". המיני-סדרה מתרחשת ביקום של "מלחמת הכוכבים", בין הסרטים "נקמת הסית'" ו"תקווה חדשה". המיני-סדרה מופקת על ידי חברת "לוקאס פילם".
השחקן יואן מקגרגור שב לגלם את דמותו של אובי ואן, אותו הוא גילם בטרילוגיית הפריקוול ובפרויקטים נוספים הקשורים ל"מלחמת הכוכבים". בתחילה המיני-סדרה פותחה כאחד מסרטי האנתולוגיה עבור הזיכיון, אך בהמשך היא פותחה מחדש עבור השירות של דיסני+. נשיאת "לוקאס פילם", קתלין קנדי, הכריזה רשמית על הפקת המיני-סדרה באוגוסט 2019 בכנס ה-D23, מועדון המעריצים הרשמי של חברת וולט דיסני. במהלך הכנס אושר שמקגרגור ישוב לגלם את אובי ואן, במקביל להפקת המיני-סדרה.
המיני-סדרה עלתה לשידור בשירות הזרמת המדיה של דיסני+ ב-27 במאי 2022.
תקציר העלילה

עלילת המיני-סדרה מתרחשת במהלך גלותו של אובי ואן קנובי על כוכב הלכת טטואין, 10 שנים לאחר אירועי "נקמת הסית'" ו-9 שנים לפני אירועי "תקווה חדשה". החוקרים, תחת פיקודו של דארת' ויידר, רודפים את בודדי הג'דיי ששרדו את פקודה 66. רווה, האחות השלישית בצוות החוקרים, שואפת לנקמה וחוטפת את הנסיכה ליאה (אז ילדה בת 10) על מנת לפתות את אובי ואן קנובי לצאת ממחבואו. אובי ואן יוצא לחלצה וחושף את עצמו, ואז גם דארת' ויידר, המעוניין בנקמה במורו לשעבר, מצטרף למצוד אחריו.
צוות השחקנים והדמויות

יואן מקגרגור – אובי ואן קנובי: מאסטר ג'דיי לשעבר, שלאחר ששרד את פקודת 66, חי בגלות על כוכב הלכת טטואין. מקגרגור אמר כי "קשת עלילתו [של קנובי] תהיה די מעניינת [...] להתמודד עם העובדה שכל הג'דיי נשחטו בסוף הפרק השלישי. זה די משהו להתגבר עליו", ואמר שתפקידו במיני-סדרה תהיה קרובה יותר לתפקידו של אלק גינס, שגילם את קנובי בפרק הרביעי, "תקווה חדשה". התסריטאי המקורי, חוסיין אמיני, אמר כי "[לקנובי] יש הרבה מה להסתגל אליו, בהתחשב באובדן חבריו הקרובים והמסדר שהוא האמין בו.
היידן כריסטנסן – אנאקין סקייווקר / דארת' ויידר: פדאוואן ג'דיי של אובי ואן, שותפו בהמשך ואביר ג'דיי לשעבר, שעבר לצד האפל של "הכוח" והפך לאדון הסית' דארת' ויידר, חניכו של פלפטין. כריסטנסן שב לגלם את דמותו של דארת ויידר לאחר למעלה מ-15 שנה.
ג'ואל אדגרטון –אוון לארס, חוואי מכוכב הלכת טטואין ודודו של לוק סקייווקר.
בוני פיסה – ברו ויטסון לארס, אשתו של אוון ודודתו של לוק סקייווקר.
רופרט פרנד – החוקר הגדול, החוקר הראשי של האימפריה הגלקטית.
מוזס אינגרם – האחות השלישית / רווה, חוקרת המשרתת תחת פיקודו של החוקר הגדול.
סונג קאנג – האח החמישי, חוקר המשרת תחת פיקודו של החוקר הגדול.
אינדירה וארמה – טאלה דורית, קצינה אימפריאלית שבחשאי עוזרת למורדים ולאבירי ג'דיי נמלטים.
בנוסף, קומייל ננג'יאני, או'שאה ג'קסון ג'וניור, סימון קסל ובני ספדי לוהקו לתפקידים שטרם פורסמו.
הפקה > פיתוח כסרט אנתולוגיה

באוגוסט 2017, דווח כי הבמאי סטיבן דאלדרי נמצא בתהליכי משא ומתן ראשוניים על בימוי סרט אנתולוגיה של "מלחמת הכוכבים", שיתמקד בדמותו של אובי ואן קנובי. בדיווח צוין בין היתר כי "המשא ומתן הוא בשלב הראשוני ביותר" וכי "לפרויקט אין תסריט"; אם דאלדרי יחתום על חוזה, הוא "יפקח על ההפקה ועל הכתיבה" של הסרט יחד עם "לוקאס פילם". יואן מקגרגור, שגילם בעבר את דמותו של אובי ואן קנובי בטרילוגיית הפריקוול, הביע עניין לשוב לגלם את הדמות, אף שטען שאין לו מידע על תוכניות בשבילו או בשביל הדמות. צילומי הסרט התעתדו להתחיל בשנת 2019 באולפני פיינט הול שבבלפסט, לאחר סיום צילומי העונה האחרונה של "משחקי הכס" בסוף שנת 2018. בדצמבר 2017, דווח כי הסרט יתחיל את תהליך ההפקה בינואר 2019. ב-17 במאי 2018, דווח כי "לוקאס פילם" פיתחו סרט של אובי ואן קנובי, שנקרא "קנובי: סיפור מלחמת הכוכבים", בבימוייו של דאלדרי, והתעתד להתרחש מספר שנים לאחר אירועי "נקמת הסית'". על פי שר החוץ הבריטי לשעבר, בוריס ג'ונסון, "לוקאס פילם" רצו להפיק את הסרט בצפון אירלנד. על פי סקר שערך "הוליווד ריפורטר", הסרט נבחר לסרט האנתולוגיה המבוקש ביותר על ידי המעריצים. בסופו של דבר, הפקת הסרט בוטלה לאחר הביצועים הקופתיים המאכזבים של "סולו: סיפור מלחמת הכוכבים".
הפקה > פיתוח כמיני-סדרה

ב-15 באוגוסט 2019 דווח כי "לוקאס פילם" עובדת על פיתוח מיני-סדרה שתתמקד בדמותו של אובי ואן קנובי עבור שירות הזרמת המדיה של אולפני וולט דיסני, דיסני+, ושמקגרגור נמצא במשא ומתן על שיבה לגילום דמותו של אובי ואן. במהלך כנס "D23 2019" "לוקאס פילם" כי המיני-סדרה נמצאת בתהליך פיתוח עבור דיסני+. על פי נשיאת לוקאס פילם, קתלין קנדי, תסריטים למיני-סדרה כבר נכתבו עד למועד ההכרזה. יואן מקגרגור וקנדי מפיקים את המיני-סדרה יחד עם טרייסי סיוורד, חוסיין אמיני, ג'ון שוורץ ודבורה צ'או, כשבנוסף לכך, אמיני התעתד גם לכתוב את התסריט למיני-סדרה. ב-27 באוקטובר 2019, מקגרגור אישר כי המיני-סדרה נועדה במקור להיות סרט אנתולוגיה, אך הוסיף ש"הכל השתנה כל כך מהר, כל כך מהר" עד שהפרויקט בסופו של דבר הפך למיני-סדרה. בספטמבר 2020, מקגרגור הצהיר כי תהיה לסדרה רק עונה אחת.
הפקה > כתיבה

המיני-סדרה עתידה להתרחש עשר שנים לאחר אירועי "נקמת הסית'". התסריטאי המקורי, חוסיין אמיני, תיאר את פרק הזמן בו מתרחשת המיני-סדרה כ"מרתק", כמו גם כ"תקופה בה יש הרבה שינויים בגלקסיה והרבה קשיים", ותיאר את המיני-סדרה כ"הזדמנות מרגשת באמת לחקור צד אחר של הזיכיון". אמיני אף ציין שהוא הרגיש שהעלילה עובדת הרבה יותר טוב בפורמט טלוויזיוני מאשר כסרט, מכיוון ש"המצב כל כך מורכב גם עבור [אובי ואן קנובי] באופן אישי, ובאופן מסוים, גם עבור הגלקסיה, אתה צריך זמן לחקור זה". בינואר 2020, דווח כי הפקת המיני-סדרה הושבתה ללא הגבלת זמן על מנת לעבד מחדש את התסריטים. על פי הדיווחים, חברת "לוקאס פילם" חשה כי עלילת הסדרה, שהציג את דמותו של אובי ואן המשגיח על לוק סקייווקר הצעיר, דומה מדי לסדרה אחרת בזיכיון "מלחמת הכוכבים" של דיסני+, "המנדלוריאן". עוד דווח כי אמיני כבר לא יכתוב את התסריט למיני-סדרה, וש"לוקאס פילם" מחפשת תסריטאי חדש. באפריל 2020 התסריטאי ג'ובי הרולד נשכר לכתוב את התסריט למיני-סדרה.
הפקה > ליהוק

יחד עם ההכרזה על המיני-סדרה בכנס "D23 2019", אושר כי השחקן יואן מקגרגור ישוב לגלם את דמותו של אובי ואן קנובי. בדצמבר 2020, אושר שהשחקן היידן כריסטנסן ישוב לגלם את דמותו של דארת' ויידר. במרץ 2021, דווח על ליהוקם של מוזס אינגרם, קומייל ננג'יאני, אינדירה וארמה, רופרט פרנד, או'שאה ג'קסון ג'וניור, סונג קאנג, סימון קסל ובני ספדי לתפקידים שטרם פורסמו. בנוסף, דווח שג'ואל אדגרטון ובוני פיסה ישובו לגלם את דמויותיהם כאוון לארס וברו ויטסון לארס, בהתאמה, מסרטי הפריקוול. על פי הדיווחים, דמותו של אינגרם עתידה למלא תפקיד חשוב בעלילת הסדרה.
ב-22 באפריל 2021 נמסר על צירופה של מאיה ארסקין (אנ') לסדרה בתפקיד משנה, והיא תופיע בשלושה פרקים לכל הפחות.
הפקה > צילומים

צילומי המיני-סדרה החלו ב-11 במאי 2021, בלוס אנג'לס, קליפורניה. על מלאכת הבימוי אמונה הבמאית דבורה צ'או. לדברי קתלין קנדי, צ'או נבחרה לביים את המיני-סדרה בשל עבודתה ב"המנדלוריאן", וקבעה כי צ'או עשתה "עבודה פנומנלית המפתחת את הדמויות [שלהם]" בסדרה הזו. הסדרה עתידה להשתמש באותה טכנולוגיה חדשנית בה נעשה שימוש ב"המנדלוריאן". במקור, הצילומים התעתדו להתחיל במרץ 2021, וב-29 במרץ 2021, דווח שצילומי המיני-סדרה יתחילו באפריל שלאחריו.
שידור

המיני-סדרה עלתה לשידור ב-27 במאי 2022 בשירות הזרמת המדיה של דיסני+, וכוללת שישה פרקים. במקור המיני-סדרה התעתדה לעלות לשידור ב-25 במאי 2022, לרגל 45 שנה לצאת הסרט המקורי לאקרנים.
ספיישל דוקומנטרי

באוגוסט 2022 דיסני הכריזה על הספיישל הדוקומנטרי "אובי ואן קנובי: הג'דיי חוזר" שיצא בדיסני+ ב-8 בספטמבר 2022, יום דיסני+. הסרט התיעודי חוקר את יצירת הסדרה, ואת שובם של אובי ואן קנובי ואנאקין סקייווקר.
פרסים ומועמדויות

| שנה | פרס | קטגוריה | מועמדים | תוצאה |  |
| --- | --- | --- | --- | --- | --- |
| 2024 | פרס אמי האמנותי | תלבושות הפנטזיה/מדע בדיוני הטובות ביותר | סוטיראט אן לארלרב, סטציה לאנג ולינדה פוטה | מועמדות |  |
| 2024 | פרס אמי האמנותי | עריכת התמונה הטובה ביותר למיני-סדרה או סדרת אנתולוגיה או סרט | קלי דיקסון וג'וש ארל | מועמדות |  |
| 2024 | פרס אמי האמנותי | עריכת הסאונד הטובה ביותר במיני סדרה או סדרת אנתולוגיה, סרט או ספיישל | מתיו ווד, טריי טרנר, אנג'לה אנג, ריאן קוטה, ג'ון בורלנד, טים פארל, מייקל לוין, רמירו בלגרדט, ניקולס פיצג'רלד, תום ברנן, רוני בראון ושון אנגליה | מועמדות |  |
| 2024 | פרס אמי האמנותי | מיקס הסאונד הטוב ביותר למיני סדרה או סדרת אנתולוגיה או סרט | דניאל דופרה, סקוט לואיס, בוני ווילד וג'וליאן הווארת' | מועמדות |  |
| 2024 | פרס אמי לבידור בפריים טיים | המיני סדרה או סדרת אנתולוגיה הטובה ביותר | אובי ואן קנובי | מועמדות |  |
היפוספדיאס

| --- | --- |

 שמות נוספים:  Hypospadias
 תחום:  אורולוגיה
 טיפול:  תיקון היפוספדיאס 
 קישורים ומאגרי מידע
 eMedicine:  1015227 
 MeSH:  D007021
 סיווגים
 ICD-11:  LB53 
 
היפוספדיאס (Hypospadias) הוא מום אנטומי מולד ושכיח הנובע מהתפתחות לא תקינה של צינור השופכה, ומתבטא בעיקר בכך שנקב השתן (פתח השופכה) אינו ממוקם בראש העטרה של הגיד אלא במיקום נמוך יותר לצד הרגליים.
שכיחות ודרגות חומרה

מחקרים מצביעים על הימצאות של מום זה באחת מתוך כל 300 לידות של ילודים זכרים. ובמחקרים אחרים מופיע על 4–6 לידות כאלו מתוך כל 1000 לידות זכר, כאשר בשנים האחרונות מדווח על מגמת עליה במספרי הנולדים עם היפוספדיאס.
המום מאובחן ומוגדר על ידי הרופאים בשלוש רמות חומרה שונות, כאשר בדרגות הקלות (כ-50% - 75% מכלל המקרים) מדובר בדרך כלל בבעיה אסתטית בלבד שאינה מצריכה התערבות כירורגית, בעוד שבחמורות יותר מדובר בבעיה עם השלכות שונות שיש לתקן באמצעות ניתוח להארכת השופכה והחזרת הנקב למקומו הטבעי.
סיבות וגורמי סיכון

אין גורם ידוע לסיבת הופעת מום זה בילודים, מדובר בכשל בתהליך התפתחות השופכה במשך זמן ההיריון אשר ייתכן מסיבות שונות, ישנם מחקרים המקשרים בין היחשפות לחומר הדברה מסוימים הגורמים לכך, וייתכן גם שמדובר בבעיה גנטית תורשתית, משום שסיכויים להימצאות מום זה גדול פי כמה במשפחה בה כבר הופיע מום זה בעבר.
אבחון

לרוב המום ניכר לעין בהתבוננות בצורת העטרה ובמיקום הנקב, לעיתים במקרים מורכבים יותר ניתן להיעזר בבדיקות אורונדימיות.
פתולוגיה

מצבים נוספים שעלולים להילוות למום זה:
עורלה חלקית, העורלה אינה מקיפה את העטרה כמו אצל שאר התינוקות אלא החלק הקדמי של העטרה חשוף.
היצרות נקב השתן (מיאטוס צר), הנקב צר מידי ואינו מאפשר לשלפוחית השתן להתרוקן כראוי.
קורדי (Chordee) הוא מצב חמור יותר במום זה, כאשר בנוסף לכך שנקב השופכה אינו במקומו, הגיד כולו מכופף ועקום כלפי מטה לכיוון כיס האשכים, ולעיתים גם קיים תסביב של כל הגיד.
היפוספדיאס סמוי

חלק מהילודים הלוקים בהיפוספדיאס (בערך 5% מכלל מקרים אלו), נולדים עם ערלה שלמה המכסה את העטרה באופן שמסתיר את המום, ורק אחרי ביצוע ברית מילה או כאשר הילד יגדל יגלו אצלו את המום.
על פי רוב במקרה של היפוספדיאס סמוי הוא יהיה בדרגה נמוכה כאשר הנקב ימצא קרוב מאוד למקום המקורי שלו.
טיפול

היפוספדיאס ניתן לתיקון באמצעות ניתוח אצל רופא אורולוג, מדובר בכירורגיית שחזור עדינה שמטרתה להשלים את החסר, להאריך את השופכה ולהחזיר את הפתח למקומו הטבעי ולעיתים גם ליישר את האבר במקרה של עקמת. הזמן המתאים ביותר לביצוע הניתוח הוא בין גיל 6 ל-12 חודשים, אך ניתן לבצע את הניתוח גם מאוחר יותר.
היפוספדיאס וברית מילה

בניתוח לתיקון היפוספדיאס, הרופאים משתמשים בעור העורלה או בחלק ממנו, ולכן:
במקרים החמורים הרופאים עלולים לדרוש להימנע מביצוע ברית מילה לחלוטין, או לחלופין לבצע טקס סמלי בלבד.
במקרים הסטנדרטיים הם יבקשו למול בחיתוך מינימלי תוך שימור חלק מהעור לביצוע ההשתלה בזמן הניתוח.
במקרים הקלים הם יאפשרו למול כרגיל.
בריתות אלו מצריכות מיומנות מיוחדת ומתבצעים על ידי מוהלים בעלי ניסיון:
ברוב המקרים, (גם באלו בהם הרופאים מאשרים למול כרגיל), מדובר במבנה גיד ובמבנה עורלה השונים מן הצורה הרגילה אצל שאר הילודים, דבר המקשה על ביצוע המילה, ומצריך מיומנות וזהירות רבה.
במקרים בהם הרופאים מאשרים למול בחיתוך מינימלי הם דורשים גם שימור חלק מהערלה, או מה שנקרא ביהדות "עור הפריעה", שימור של עור זה שיהיה מתאים לניתוח דורש גם כן ידע וניסיון, ועל פי רוב מתאפשר בעיקר על ידי שיתוף פעולה בין האורולוג והמוהל המתאמים ביניהם את הדרך הנכונה לביצוע הברית באופן שיתאפשר אחר כך גם ניתוח מוצלח לתיקון המום.
קיים פולמוס סביב הצורך לבצע ניתוחים אלו בדרגות הבינוניות[דרושה הבהרה], ישנם חילוקי דעות בנושא בספרות, ובדברי פוסקי ההלכה[דרושה הבהרה].
ישנם שיטות שונות בין הרופאים כיצד לבצע ניתוחים אלו, וייתכן לפעמים שרופא אחד אינו מאפשר למול, בעוד שרופא אחר המבצע את הניתוח בשיטה אחרת יאפשר למול כיון שבצורה בה הוא מתקן את המום לא נדרש לו עור העורלה לצורך הניתוח.
היפוספדיאס וברית מילה > ברית סמלית במקרה של היפוספדיאס

בעבר גם הומצאה שיטה שתאפשר קיום ברית במקרים אלו, על ידי ביצוע כריתה של חלק קטן מקצה הערלה בכיוון הרוחבי, ואחר כך חתך אורכי של הערלה מהצד העליון והפשלת שני חלקי הערלה כלפי מטה, כך מצד האחד העטרה נותרה מגולה, ומצד שני נותר רובו של העור לניתוח. השיטה אושרה בשעתו גם על ידי גדולי המנתחים בשטח הכירורגיה הפלסטית, וגם על ידי פוסקי ההלכה הגדולים בזמנו שהתירו למול באופן זה ואף לברך על המילה ברכה בשם ומלכות בהסתמך על שיטת הדברי חיים בשעת הדחק ומשום כבוד הבריות.
כהיום יצאה שיטה זו מכלל שימוש, גם בגלל מקרים רבים שעור הערלה שנשאר התנוון ולא הצליחו לשמר אותו לניתוח. ובעיקר משום שהיום התפתחו אצל המוהלים שיטות חדשות ומוצלחות יותר, של הסרת כל עור העורלה והשארת כל עור הפריעה לניתוח, שיטה שהיא גם עדיפה מבחינה הלכתית וגם מקובלות יותר על גדולי הכירורגים בשטח זה.
לקריאה נוספת

ספר "ברית אברהם הכהן" מאמר "מומים בגיד ובעטרה" עמ' של"ט.
היפוספדיאס בתוך "מילה שלמה" של הרב שלמה שוחט, סימן י"א עמ' תקנ"ה
קישורים חיצונים

מדיה וקבצים בנושא  בוויקישיתוף
מידע על היפוספדיאס באתר של אינפומד
היפוספדיאס וברית מילה - באתר של "מילה טובה"
הערות שוליים

↑  פירוש המילה היפוספדיאס הינה: היפו=מתחת, פדיאס = שקע, הכוונה שיש חריץ מתחת למקום הטבעי בגיד. בשונה מ"הפיספדיאס" שם החריץ מעל לגיד הפי = מעל.
↑  בספר מילה שלמה של הרב שלמה שוחט מופיע על אחד ל-125 עד 200 ילודים, נתונים לא אחידים ומשתנים ממקום למקום, .
↑  היפוספדיאס, באתר ד"ר דוד בן מאיר אורולוג ילדים.
↑  ברית אברהם הכהן עמ' של"ט.
↑  מילה שלמה עמ' תקנה.
↑  במילה שלמה הוא כותב שיש יותר מ-300 שיטות.
↑  הנושא הזה מופיע בהסבר מפורט במאמרו של המוהל יוסף דב ויסברג בחוברת "אסיה" שיצאה לאור על ידי ד"ר הרב אברהם שטינברג, כרך שלישי עמ' 389.
↑  שו"ת דברי חיים ח"ב סי' קי"ד קי"ח.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
| --- | --- |
בקרת זהויות :  NLI: 987007536177205171  BnF: cb12046922h (data)  LCCN: sh85063812  NKC: ph203122
ברכת אפרים ומנשה

וַיִּשְׁלַח יִשְׂרָאֵל אֶת-יְמִינוֹ וַיָּשֶׁת עַל-רֹאשׁ אֶפְרַיִם, וְהוּא הַצָּעִיר, וְאֶת-שְׂמֹאלוֹ, עַל-רֹאשׁ מְנַשֶּׁה:  שִׂכֵּל, אֶת-יָדָיו, כִּי מְנַשֶּׁה

— בראשית מ"ח
 ציור מעשה ידי יאן ויקטורס
ברכת אפרים ומנשה הוא סיפור מקראי, שמובא בפרשת ויחי, שבסוף ספר בראשית (פרק מ"ח), ובו יעקב מברך את בני יוסף, אפרים ומנשה, כאשר ידע שמותו קרב.
רקע

לאחר מכירת יוסף ומינויו למשנה לפרעה מלך מצרים, יעקב ובניו ירדו למצרים וקבלו שם אדמה בארץ גושן עקב היותם רועי צאן והיות ארץ גושן מקום מרעה.
לאחר שבע עשרה שנה מירידת יעקב למצרים קרבו ימיו למות.
הברכות > אימוץ הבנים

כשיוסף הגיע ליעקב לפני מותו עם שני בניו מנשה ואפרים, יעקב שכב במטה והתיישב לכבודו של יוסף  ואמר לו ששני בניו יהיו כשני שבטים בני יעקב ויקבלו שתי נחלות בארץ ככל אחד מהשבטים.
וְעַתָּ֡ה שְׁנֵֽי־בָנֶ֩יךָ֩ הַנּוֹלָדִ֨ים לְךָ֜ בְּאֶ֣רֶץ מִצְרַ֗יִם עַד־בֹּאִ֥י אֵלֶ֛יךָ מִצְרַ֖יְמָה לִי־הֵ֑ם אֶפְרַ֙יִם֙ וּמְנַשֶּׁ֔ה כִּרְאוּבֵ֥ן וְשִׁמְע֖וֹן יִֽהְיוּ־לִֽי׃
נוסחת "לי הם" מקבילה לנוסחת האימוץ בחוקי חמורבי, בה מכריז האב 'הם בני', העברת הבנים לחיק משפחתו של יעקב משמעותית גם מאחר שיש להם סב מצרי (פוטיפרע כהן און) שמן הסתם העדפותיו התאולוגיות היו שונות מאלו של יעקב.
יעקב פותח את דבריו בסיפור ברכת "אל שדי" שברך אותו "בלוז בארץ כנען": ”וַיֹּ֣אמֶר אֵלַ֗י הִנְנִ֤י מַפְרְךָ֙ וְהִרְבִּיתִ֔ךָ וּנְתַתִּ֖יךָ לִקְהַ֣ל עַמִּ֑ים וְנָ֨תַתִּ֜י אֶת־הָאָ֧רֶץ הַזֹּ֛את לְזַרְעֲךָ֥ אַחֲרֶ֖יךָ אֲחֻזַּ֥ת עוֹלָֽם”, וחותם אותם בתיאור מותה של רחל עליו, בבואו מפדן. הפרשנים התקשו מאד בקשר בין סיפורים אלו לאימוץ הילדים, וכך פירש זאת הספורנו:
"ונתתיך לקהל עמים ונתתי את הארץ" - הנה אז כבר נולדו כל השבטים
חוץ מבנימן, וכבר אמר לי בצאתי מחרן "הארץ אשר אתה שוכב עליה
לך אתננה ולזרעך". אם כן הייתה הכוונה שיתן לי קהל של עמים בעניין
ירושת הארץ. ואין לחשוב שאמר זה, אלא עליך שיתן לי אותך ואת
שני בניך יחדו...
שמא תאמר, כשאמר אלי האל יתברך 'ונתתיך לקהל עמים' הייתה הכוונה שאוליד עוד בנים אלא שגרם החטא? זה לא ייתכן, כי 'בבואי מפדן' - כשנגלה אלי אז האל יתברך - 'מתה עלי רחל... בדרך בעוד
כברת ארץ לבא אפרתה'. תכף כשנסעתי מאותו המקום שהיה דבר
האל יתברך אלי בעודי בדרך אפרת. וכל כך גברה עלי טרדתי ואבלותי
שלא עצרתי כח להוליכה לבית קברות בית לחם. ואין ספק כי מאז
היה לבי חלל בקרבי ולא שלט עוד בי יצר הרע ונחלשה תאותי ולא
נשאר בי כח להוליד בנים.
לפי גישה זו, שאותה הביא אבן עזרא בשם רס"ג, כונת יעקב להוכיח מברכת ה' על ריבוי זרעו ומסיפור מיתת רחל, כי בהכרח התכוון ה' שבני יוסף יחשבו אף הם בתוך בני יעקב. אבן עזרא עצמו מבקר פירוש זה בחריפות:
וטעם "הנני מפרך" על דעת הגאון, שאמר לי השם הנני מפרך, ובן לא
נולד לי רק מתה רחל. ועתה ידעתי כי בעבור בניך הנולדים לך אמר "הנני
מפרך". וזה הפירוש אין לו טעם וריח, כי מה הפרש בין בני יוסף ובין בני
ראובן? ועוד כי בנימין נולד לו אחר זו הנבואה.
ואכן הכיוון הרווח יותר בפרשנות הוא שברכת נתינת הארץ ליעקב היא מקור סמכותו להנחילה לבני יוסף, ואילו סיפור קבורת רחל הוא התנצלות בפני יוסף על כך שרחל אמו לא נקברה אף היא במערת המכפלה שם מבקש ממנו יעקב שיקבור אותו. הפרשנים החדשים רואים בסיפור קבורת רחל הסבר לפיו השבת בני יוסף למשפחת יעקב היא פיצוי על מיתתה המוקדמת של רחל, שלא הספיקה להוליד ילדים נוספים; או על ריחוקה מן המשפחה בכך שלא זכתה להקבר בקבר המשפחתי.
הברכות > סמיכת הידיים

בהמשך יעקב ביקש מיוסף שיקרב אליו את מנשה ואפרים בניו כי הוא התעוור מזוקן, וכשיוסף קרב אותם יעקב נשק להם וחיבק אותם.
יוסף הגיש את אפרים הצעיר בימינו משמאל ליעקב, ואת מנשה הבכור בשמאלו מימין ליעקב, כי ימין הוא הצד החשוב ביהדות אז יוסף שם את הבכור בצד ימין, כשיעקב הניח את ידיו על ראשיהם בשביל לברכם הוא הפך את ידיו והניח את ידו הימנית על ראש אפרים הצעיר ואת ידו השמאלית על ראש מנשה הבכור, המקרא מציין על פעולה זו ”שִׂכֵּל֙ אֶת־יָדָ֔יו כִּ֥י מְנַשֶּׁ֖ה הַבְּכֽוֹר” יש מפרשים "שכל" לשון חכמה, יש המפרשים לשון סכלות, ויש שפירשוהו פועל מיוחד ויחידאי המורה על היפוך. במענה לשאלת יוסף למה עושה כך ענה שהוא עושה זאת במכוון ("יָדַעְתִי בְנִי יָדַעְתִי") כי גם הוא יהיה לעם וגם הוא יגדל שעתיד גדעון לצאת ממנו שהקדוש ברוך הוא עושה נס על ידו במלחמה עם מדיין, אבל אחיו הקטן יגדל ממנו שעתיד יהושע בין נון לצאת ממנו שינחיל את הארץ וילמד תורה לישראל וזרעו יהיה מלא הגוים שכל העולם ישמע את שמעו כשיעמיד חמה בגבעון וירח בעמק אילון, אז מפני שצאצאי הצעיר יגדלו יותר לכן שם עליו את יד ימינו.
וַיְמָאֵ֣ן אָבִ֗יו וַיֹּ֙אמֶר֙ יָדַ֤עְתִּֽי בְנִי֙ יָדַ֔עְתִּי גַּם־ה֥וּא יִֽהְיֶה־לְּעָ֖ם וְגַם־ה֣וּא יִגְדָּ֑ל וְאוּלָ֗ם אָחִ֤יו הַקָּטֹן֙ יִגְדַּ֣ל מִמֶּ֔נּוּ וְזַרְע֖וֹ יִהְיֶ֥ה מְלֹֽא־הַגּוֹיִֽם׃
נוסח הברכה שיעקב ברכם "המלאך הגאל אתי מכל רע יברך את הנערים ויקרא בהם שמי ושם אבתי אברהם ויצחק וידגו לרב בקרב הארץ"
הַמַּלְאָךְ הַגֹּאֵל אֹתִי מִכָּל רָע יְבָרֵךְ אֶת הַנְּעָרִים וְיִקָּרֵא בָהֶם שְׁמִי וְשֵׁם אֲבֹתַי אַבְרָהָם וְיִצְחָק וְיִדְגּוּ לָרֹב בְּקֶרֶב הָאָרֶץ
בהמשך הברכה ברך אותם שבני ישראל ישתמשו בשמם בשביל לברך, שיברכו שיהיו כאפרים ומנשה (הוא שם את אפרים לפני מנשה).
וַיְבָ֨רְכֵ֜ם בַּיּ֣וֹם הַהוּא֮ לֵאמוֹר֒ בְּךָ֗ יְבָרֵ֤ךְ יִשְׂרָאֵל֙ לֵאמֹ֔ר יְשִֽׂמְךָ֣ אֱלֹהִ֔ים כְּאֶפְרַ֖יִם וְכִמְנַשֶּׁ֑ה וַיָּ֥שֶׂם אֶת־אֶפְרַ֖יִם לִפְנֵ֥י מְנַשֶּֽׁה׃
פרשני המקרא

ברש"י מובא מדרש תנחומא באות ו' שאומר שכשיעקב ביקש לברכם נסתלקה שכינה ממנו לפי שעתידים ירבעם ואחאב לצאת מאפרים ויהוא ובניו ממנשה, ולכן יעקב שאל "מי אלה" כלומר מאין יצאו אלו שאינן ראוין לברכה, ויוסף ענה לו "בזה" כלומר הראה לו שטר אירוסין ושטר כתובה ובקש יוסף רחמים שתחזור וחזרה ונחה עליו רוח הקודש, ואז יעקב אמר "קחם נא אלי ואברכם".
בפירוש הברכה כתוב ברש"י ש"המלאך הגואל אתי" זה המלאך שרגיל להשתלח אלי בצרתי, "יברך את הנערים" - מנשה ואפרים, "וידגו" הפירוש כדגים שפרים ורבים ואין עין הרע שולטת בהם.
פרשנות חדשה לסיפור

כפי שניתן לראות בציור של רמברנדט ושל ציירים נוספים מנשה ואפרים נראים ילדים קטנים בעת הברכה, וכך היא המשמעות הפשוטה העולה מקריאת הפסוקים, לעומת זאת הפרשנות המקובלת נוקטת שהיו בני שבע עשרה שנה לפחות.
הרב אלחנן סמט ביאר את הפרשה באופן מחודש, לדידו הסיפור מתחלק לשניים, חלק ראשון מפגש א, וחלק שני מפגש ב, החלק הראשון היה בפעם הראשונה בה נפגשו ובאותה עת ברך את שני נכדיו הילדים שזה הרגע ראם בפעם הראשונה. לאחר שבע עשרה שנה התקיים המפגש השני ואז ביקש יעקב מיוסף שיקברהו בארץ ישראל.
לקריאה נוספת

J. Berman, Mishneh Bereshit: the Form and Content of Genesis 48, Tradition 25, 1990, עמ' 28‑41‏, JSTOR https://www.jstor.org/stable/23260679.
ביאורים

↑  כי אפילו שהוא בנו, הוא מלך וצריך לחלוק לו כבוד (רש"י. והוסיף שמכאן אנו למדים שצריך לחלוק כבוד למלכות
↑  ברשב"ם כתוב שהם קבלו כמו השבטים מפני שנולדו לפני שיעקב הגיע למצרים
↑  וַיּוֹצֵא יוֹסֵף, וַיַּגֵּשׁ אֹתָם אֵלָיו - לשונות שמשמעותם הובלה שלא מרצון
↑  שכן נולדו טרם בוא יעקב למצרים, ומאז בוא יעקב חלפו שבע עשרה שנה, עוד הקשו מהי שאלת יעקב ”מִי אֵלֶּה?” וכי לא ידע מי הם? הרי חי עמם שבע עשרה שנה.
↑  בכך מרוויח עוד כמה נקודות, ביניהם שהמפגש הראשון קצר באופן מוזר ולפירושו הוא ארוך ועוד.
הערות שוליים

↑  יוסף פליישמן, הורים וילדים במשפטי המזרח הקדום
ובמשפט המקרא, ירושלים תשנ"ט, עמ' 46
↑  יונתן גרוסמן, יוסף - סיפורם של חלומות, עמ' 514–515.
↑  ראו רש"י, רשב"ם, ראב"ע, רמב"ן ורד"ק
↑  R. Alter,'"`UNIQ--nowiki-0000000F-QINU`"'Genesis: Translation and Commentary, New York and London, 1996, עמ' 288. (באנגלית)
↑  יונתן גרוסמן, יוסף - סיפורם של חלומות, עמ' 522-520
↑  ראו רש"י, ראב"ע, רד"ק, ועוד
↑  רשב"ם
↑  רבנו חננאל; מ"צ קדרי, מילון העברית המקראית, רמת גן תשס"ו, עמ' 1089
↑  ויחי - מי אלה המפגש בין יעקב לבין יוסף בבית המדרש הווירטואלי של ישיבת הר עציון וקדם לו הרב נתנאל חיים פאפע בעל דובר ישרים נדפס בכתב העת פשטות המתחדשים עשר עמוד 56 (להורדה)
| ספר בראשית |
| --- | --- | --- |
| פרשת בראשית | בריאת העולם • תוהו ובוהו • רקיע • המים העליונים • בריאת אדם וחוה • אדם וחוה • פרייה ורבייה • גן עדן • נחש הקדמוני • חטא עץ הדעת • קללת האדם והאשה • עץ החיים • קין והבל • שירת למך • מעשה בני האלוהים |  |
| פרשת נח | תיבת נח • המבול • ברית הקשת • שבע מצוות בני נח • שכרות נח • תולדות בני נח • מגדל בבל |  |
| פרשת לך לך | מסע אברהם לארץ כנען • ירידת אברהם למצרים • פרידת אברהם ולוט • מלחמת ארבעת המלכים את החמישה • מלכי-צדק • ברית בין הבתרים • בריחת הגר ולידת ישמעאל • ברית המילה |  |
| פרשת וירא | ביקור המלאכים באוהל אברהם • מהפכת סדום ועמורה • לוט ובנותיו • ירידת אברהם לגרר • גירוש הגר וישמעאל • ברית אברהם ואבימלך • עקדת יצחק |  |
| פרשת חיי שרה | רכישת מערת המכפלה • מציאת אישה ליצחק • נישואי אברהם וקטורה • תולדות ישמעאל |  |
| פרשת תולדות | לידת יעקב ועשו • מכירת הבכורה • ירידת יצחק לגרר • הריב על הבארות • ברית יצחק ואבימלך • גנבת הברכות • בריחת יעקב מעשו |  |
| פרשת ויצא | חלום יעקב • נישואי יעקב עם רחל ולאה • לידת בני יעקב • מעשה הדודאים • בריחת יעקב מלבן • ברית יעקב ולבן |  |
| פרשת וישלח | מפגש יעקב ועשו • מאבק יעקב והמלאך • מעשה שכם ודינה • מעשה שמעון ולוי • קיום הנדר בבית אל • מות רחל וקבורתה • מעשה ראובן ובלהה • פרשת שמונת מלכי אדום |  |
| פרשת וישב | מכירת יוסף • מעשה יהודה ותמר • לידת פרץ וזרח • יוסף ואשת פוטיפר • חלומות שר המשקים ושר האופים |  |
| פרשת מקץ | חלומות פרעה • ירידת אחי יוסף למצרים |  |
| פרשת ויגש | התוודעות יוסף לאחיו • ירידת יעקב למצרים • מכירת ארץ מצרים לפרעה |  |
| פרשת ויחי | שבועת יוסף ליעקב • ברכת אפרים ומנשה • ברכת יעקב לבניו • מות יעקב וקבורתו |  |
| דמויות מרכזיות | אדם וחוה • קין והבל • נח • אברהם ושרה • לוט • הגר וישמעאל • יצחק ורבקה • עשו • יעקב רחל ולאה • בלהה וזלפה • ראובן • שמעון • לוי • יהודה • תמר • יששכר • זבולון • דן • נפתלי • גד • אשר • יוסף • בנימין |  |
ספר בראשית • ספר שמות • ספר ויקרא • ספר במדבר • ספר דברים
יעקב מברך את בני יוסף ציור מאת רמברנדט
יעקב מברך את בני יוסף, ציור מעשה ידי גוארצ'ינו
עידן מליחי

עידן מליחי (נולד ב-11 ביוני 1979) הוא כדורגלן עבר ישראלי ששיחק בעמדת הקשר. אחיינם של עמוס ואבי לוזון, ובן דודו של גיא לוזון.
קריירה

מליחי החל את דרכו במחלקת הנוער של מכבי פתח תקווה, ובעונת 1997/1998 עלה לקבוצת הבוגרים, בה שיחק עד עונת 2002/2003. בשנת 2000 זכה עם הקבוצה בגביע הטוטו ועונה לאחר מכן הגיע ביחד עם קבוצתו לגמר גביע המדינה.
בעונת 2003/2004 חתם מליחי בבית"ר ירושלים. בעקבות הגעתם של זרים רבים ופציעות רבות לא הרבה לשחק, ולעיתים לא נכלל בסגל הקבוצה. בעונת 2006/2007 חתם מליחי במועדון ספורט אשדוד, ובאמצע עונת 2007/2008 חתם בבני יהודה. בקיץ 2008 פרש ממשחק פעיל.